CELEX: 32020D1707
Language: lt
Date: 1605225600000
Title: Tarybos sprendimas (ES) 2020/1707 2020 m. lapkričio 13 d. dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal SS konvenciją priėmimo

2020 11 17   
               
               
                  LT
               
               
                  Europos Sąjungos oficialusis leidinys
               
               
                  L 385/11
               
            
         TARYBOS SPRENDIMAS (ES) 2020/1707
         2020 m. lapkričio 13 d.
         dėl pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal SS konvenciją priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 31 straipsnį, 43 straipsnio 2 dalį ir 207 straipsnio 4 dalies pirmą pastraipą kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     Tarybos sprendimu 87/369/EEB (1) Sąjunga patvirtino Tarptautinę konvenciją dėl suderintos prekių aprašymo ir kodavimo sistemos (2) ir jos dalinio pakeitimo protokolą (3) (toliau – SS konvencija), kuria, inter alia, įsteigiamas Suderintos sistemos komitetas (toliau – SS komitetas);
                  
               
                     (2)
                  
                  
                     remiantis SS konvencijos 7 straipsnio 1 dalies b ir c punktais, SS komitetas yra atsakingas už aiškinamųjų pastabų, klasifikavimo nuomonių ar kitų siūlymų kaip rekomendacijų Suderintos sistemos aiškinimui rengimą ir rekomendacijų Suderintos sistemos aiškinimo ir taikymo vienodumui užtikrinti rengimą;
                  
               
                     (3)
                  
                  
                     remiantis SS konvencijos 8 straipsnio 2 dalimi, laikoma, kad Pasaulio muitinių organizacijos (toliau – PMO) Taryba patvirtino per SS komiteto sesiją parengtas aiškinamąsias pastabas, klasifikavimo nuomones, kitus siūlymus dėl Suderintos sistemos aiškinimo ir rekomendacijas Suderintos sistemos aiškinimo ir taikymo vienodumui užtikrinti (toliau – SS komiteto sprendimai), jeigu ne vėliau kaip iki antro mėnesio, einančio po to mėnesio, per kurį sesija, kurioje SS komiteto sprendimai buvo priimti, buvo baigta, pabaigos nė viena SS konvencijos Susitariančiųjų Šalių PMO Generaliniam Sekretoriui nepraneša apie savo reikalavimą tokį klausimą perduoti PMO Tarybai;
                  
               
                     (4)
                  
                  
                     remiantis SS konvencijos 8 straipsnio 3 dalimi, kai klausimas perduodamas PMO Tarybai pagal SS konvencijos 8 straipsnio 2 dalies nuostatas, PMO Taryba turi tvirtinti tokias aiškinamąsias pastabas, klasifikavimo nuomones, kitus siūlymus ar rekomendacijas, jeigu jokia PMO Tarybos narė, esanti SS konvencijos Susitariančiąja Šalimi, nereikalauja, kad jos (jie) visi arba jų dalis būtų perduoti SS komitetui pakartotinai svarstyti;
                  
               
                     (5)
                  
                  
                     tikslinga nustatyti poziciją, kurios turi būti laikomasi Sąjungos vardu PMO, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų SS konvencijos aiškinimo vienodumui užtikrinti priėmimo, nes aptariami SS komiteto rengiami sprendimai galės daryti labai didelį poveikį Sąjungos teisės turiniui, konkrečiai Tarybos reglamentui (EEB) Nr. 2658/87 (4);
                  
               
                     (6)
                  
                  
                     Sąjunga suinteresuota, kad SS komitete Sąjungos išreikštos pozicijos būtų nustatomos pagal prekių tarifų klasifikavimo principus, kriterijus ir gaires. Sąjunga taip pat yra suinteresuota, kad tokios pozicijos būtų nustatomos greitai, kad Sąjunga galėtų naudotis savo teisėmis SS komitete;
                  
               
                     (7)
                  
                  
                     siekiant išsaugoti Sąjungos teises, Komisija Sąjungos vardu turėtų galėti prašyti, kad klausimas būtų perduotas PMO Tarybai ir būtų perduotas SS komitetui pakartotinai svarstyti pagal SS konvencijos 8 straipsnio 3 dalį, kad būtų išvengta padėties, kai priimamas sprendimas dėl klausimo, dėl kurio Taryba negali nustatyti pozicijos iki termino, numatyto SS konvencijos 8 straipsnio 2 dalyje, pabaigos, arba kai Taryba nustato poziciją, kuri iš esmės skiriasi nuo SS komiteto priimto sprendimo;
                  
               
                     (8)
                  
                  
                     atsižvelgiant į tai, kad prekių klasifikavimas pagal SS konvenciją keičiasi ir yra itin techninio pobūdžio, kad kasmet vykstančiuose dviejuose SS komiteto posėdžiuose svarstoma labai daug klausimų, taip pat į trumpą laiką, skirtą PMO sekretoriato ir Susitariančiųjų Šalių parengtų dokumentų svarstymui rengiantis SS komiteto posėdžiams, ir į nuolatinį poreikį, kad Sąjungos pozicijoje būtų atsižvelgiama į naujus pokyčius, įskaitant naują techninę ir kitą aktualią informaciją, pateiktą prieš ar per SS komiteto posėdį, turėtų būti nustatyti būtini veiksmai, atitinkantys Sąjungos institucijų lojalaus bendradarbiavimo principą, įtvirtintą Europos Sąjungos sutarties 13 straipsnio 2 dalyje, dėl Sąjungos pozicijos patikslinimo;
                  
               
                     (9)
                  
                  
                     atsižvelgiant į tai, kad prieš SS komiteto posėdžius darbiniai dokumentai dažnai pateikiami vėlai, ir siekiant išsaugoti Sąjungos teises ir interesus PMO, Komisija turėtų dėti pastangas raginti PMO sekretoriatą užtikrinti darbinių dokumentų pateikimą pagal SS komiteto darbo tvarkos taisykles, kad tokie dokumentai būtų išsiunčiami bent prieš 30 dienų iki atitinkamos sesijos pradžios;
                  
               
                     (10)
                  
                  
                     siekiant Tarybai užtikrinti galimybę reguliariai įvertinti ir, kai tinkama, peržiūrėti šiame sprendime nustatytą politiką ir laikantis Sąjungos institucijų lojalaus bendradarbiavimo principo, įtvirtinto Europos Sąjungos sutarties 13 straipsnio 2 dalyje, šio sprendimo galiojimas turėtų būti ribotas laike,
                  
               PRIĖMĖ ŠĮ SPRENDIMĄ:
         
            1 straipsnis
            Pozicija, kurios Sąjungos vardu turi būti laikomasi dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal SS konvenciją priėmimo ir dėl tokių aktų rengimo Pasaulio muitinių organizacijoje, turi atitikti poziciją, kurios Europos Sąjungos vardu turi būti laikomasi Pasaulio muitinių organizacijoje, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal SS konvenciją priėmimo (5).
         
         
            2 straipsnis
            Sąjungos pozicijos, kurios turi būti laikomasi pagal 1 straipsnį, patikslinimas atliekamas pagal pozicijos, kurios Europos Sąjungos vardu turi būti laikomasi Pasaulio muitinių organizacijoje, dėl aiškinamųjų pastabų, klasifikavimo nuomonių ar kitų siūlymų dėl Suderintos sistemos aiškinimo ir rekomendacijų Suderintos sistemos aiškinimo vienodumui užtikrinti pagal SS konvenciją priėmimo, patikslinimą (6).
         
         
            3 straipsnis
            Šis sprendimas įsigalioja jo priėmimo dieną.
            Jis nustoja galioti 2023 m. gruodžio 31 d.
         
         
            Priimta Briuselyje 2020 m. lapkričio 13 d.
            
               
                  Tarybos vardu
               
               
                  Pirmininkas
               
               M. ROTH
            
         
         
            (1)  1987 m. balandžio 7 d. Tarybos sprendimas 87/369/EEB dėl Tarptautinės suderintos prekių aprašymo ir kodavimo sistemos konvencijos bei konvencijos dalinio pakeitimo protokolo sudarymo (OL L 198, 1987 7 20, p. 1).
         
            (2)  OL L 198, 1987 7 20, p. 3.
         
            (3)  OL L 198, 1987 7 20, p. 11.
         
            (4)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
         
            (5)  Žr. dokumento ST 11651/20 I skirsnį (http://register.consilium.europa.eu).
         
            (6)  Žr. dokumento ST 11651/20 II skirsnį (http://register.consilium.europa.eu).